b'\n_START_ARTICLE_\nStrukturformel\n_START_SECTION_\nSpecielle tilf\xc3\xa6lde\n_START_PARAGRAPH_\nI en r\xc3\xa6kke tilf\xc3\xa6lde er det ikke muligt blot at tegne streger, da vigtig information om molekylets struktur s\xc3\xa5 kan g\xc3\xa5 tabt. Der er derfor udviklet en r\xc3\xa6kke retningslinjer for hvorledes forskellige typer af molekyler skal tegnes.\n_START_SECTION_\nStrukturformler med rumlig information\n_START_PARAGRAPH_\nN\xc3\xa5r der tegnes strukturformler af enantiomerer, hvor molekylets rumlige opbygning er af stor betydning, benyttes en bestemt grafik til at vise den tredimensionelle struktur. Typisk er det opbygningen omkring et eller ganske f\xc3\xa5 kulstofatomer som er interessant, og der tages udgangspunkt i dette eller disse atomer. Et kulstofatom har en tetraedrisk opbygning, og strukturformlen tegnes s\xc3\xa5ledes at to af bindingerne fra kulstofatomet ligger i papirets plan og de to sidste peger henholdsvis v\xc3\xa6k fra og ud mod tegneren. Den binding der peger v\xc3\xa6k fra tegneren tegnes med et stiplet linje, men den binding der pegerud mod tegneren tegnes med en tyk linje.\n_START_SECTION_\nHydrogenbindinger\n_START_PARAGRAPH_\nHydrogenbindinger er specielle fordi de ikke er rigtige bindinger, men de kan dog v\xc3\xa6re vigtige for forst\xc3\xa5elsen af molekylets kemi. Hydrogenbindinger tegnes med stiplede linjer i mellem de to atomer som indg\xc3\xa5r i hydrogenbindingen.\n_START_SECTION_\nAromatiske forbindelser\n_START_PARAGRAPH_\nAromatiske forbindelser indeholder benzenringe eller lignende funktionelle grupper. En benzenring best\xc3\xa5r af 6 kulstofatomer i en ring, hvor l\xc3\xa6ngden af C-C-bindingen er l\xc3\xa6ngere end en dobbeltbinding men kortere end en enkeltbinding. Det svarer til at der skulle v\xc3\xa6re tre enkelbindinger og tre dobbeltbindinger. Benzenringen kan derfor tegnes som en sekskant hvor hver anden binding best\xc3\xa5r af to streger. Reelt er de seks bindinger lige lange, og en mere pr\xc3\xa6cis strukturformel for benzenringe er en sekskant med en cirkel indeni.'